ลดวางเงินประกัน ซื้อบ้านบังคับคดี
กรมบังคับคดีลดวงเงินวางหลักประกันบ้านไม่เกิน 3 ล้าน พร้อมเปิดประมูลบ้านผ่านสมาร์ทโฟน
22 มี.ค. 2559

กรมบังคับคดีลดวงเงินวางหลักประกันบ้านไม่เกิน 3 ล้าน พร้อมเปิดประมูลบ้านผ่านสมาร์ทโฟน
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ได้ปรับปรุงเงื่อนไขการวางหลักประกันการขายทอดตลาดสำหรับสินทรัพย์ราคาประเมินไม่เกิน 3 ล้านบาทใหม่ เพื่อเพิ่มโอกาสให้ประชาชนผู้มีรายได้น้อยสามารถที่จะเข้าถึงการประมูลสินทรัพย์จากการขายทอดตลาดและสอดคล้องกับโครงการบ้านประชารัฐ
“เดิมผู้มาประมูลซื้อสินทรัพย์จะต้องวางเงินประกัน 2.5 แสนบาท แต่หลักเกณฑ์ใหม่วางเงินประกันเพียง 1.5 แสนบาท ซึ่งทำให้ผู้มีรายได้น้อยมีโอกาสที่จะเข้าถึงการประมูลซื้อสินทรัพย์ได้มากขึ้น” น.ส.รื่นวดี กล่าว
นอกจากนี้ ได้นำระบบอีดีซี เพย์เมนต์ มาใช้กับการวางเงินหลักประกันเพื่อซื้อทรัพย์จากการขายทอดตลาด ผู้ประมูลสามารถใช้บัตรเครดิตและบัตรเดบิตทุกธนาคารรูดเงินวางเป็นหลักประกันได้  หากประมูลไม่ได้ก็จะมีการโอนเงินคืนให้ทันที และในวันที่ 27 มี.ค.นี้ กรมจะนำร่องประมูลขายทอดตลาดทรัพย์ผ่านระบบอิเล็กทรอนิกส์ 4 จังหวัด และตั้งเป้าหมายอีก 5 ปีจะมีการประมูลซื้อสินทรัพย์ผ่านระบบโทรศัพท์มือถือได้ รวมทั้งมีการพัฒนาแอพพลิเคชั่นสามารถที่จะดูสินทรัพย์ขายทอดตลาดผ่านโทรศัพท์มือถือ